仲秋苦熱半格一首
作者：蘇籀
朝代：宋

paragraphs: 老火薪烝鼎竈然，柔金低伏聽燔煎。
虛窗疊巘攢三崿，冷枕清飚直萬錢。
俛仰生涯恃林井，包纏冠紱哂毹氈。
朝蠅夕蜹嗟何集，山雪河冰渴沃湔。
子夜凉生秋思肇，午時炎熾赫羲鮮。
蔭饒華桷單絺叟，嬉愛清川泳月船。
巾幨垢氛勤靧濯，菓肴剖剝萃新妍。
芸夫望望瞻雲漢，鋜鶴聲聲唳碧天。
瀑水何山千尺瀉，洗心安得賞懸泉。